CELEX: C2006/060/103
Language: hu
Date: 2006-03-11 00:00:00
Title: F-128/05. sz. ügy:  2005. december 20-án  benyújtott kereset – Adolf és társai kontra Bizottság

11.3.2006   
            
            
               HU
            
            
               Az Európai Unió Hivatalos Lapja
            
            
               C 60/56
            
         2005. december 20-án benyújtott kereset – Adolf és társai kontra Bizottság
   (F-128/05. sz. ügy)
   (2006/C 60/103)
   Az eljárás nyelve: francia
   Felek
   
      Felperesek: Claude Adolf és társai (képviselők: L. Levi és G. Vandersanden ügyvédek)
   
      Alperes: az Európai Közösségek Bizottsága
   Kereseti kérelmek
   
               —
            
            
               A Közszolgálati Törvényszék nyilvánítsa a keresetet elfogadhatónak és megalapozottnak, beleértve az abban foglalt jogellenességi kifogást;
            
         
               —
            
            
               következésképpen, a Közszolgálati Törvényszék semmisítse meg a felperesek 2005. márciusi nyugdíjkimutatását azzal, hogy a lakóhelyük szerinti ország fővárosának szintjét elérő korrekciós együtthatót alkalmaz, vagy legalábbis olyan korrekciós együtthatót, amely megfelelőképpen tükrözi a megélhetési költségek különbségét azokban a helységekben, ahol a felperesek kiadásai feltehetőleg felmerülnek, annak érdekében, hogy a nyugdíjértesítők megfeleljenek az egyenértékűség elvének;
            
         
               —
            
            
               a Közszolgálati Törvényszék kötelezze az alperest a költségek viselésére.
            
         Jogalapok és fontosabb érvek
   A jelen ügy felperesei valamennyien 2004. május 1-je előtt nyugdíjba vonult tisztviselők. Vitatják az Európai Közösségek tisztviselői személyzeti szabályzatának, valamint az Európai Közösségek egyéb alkalmazottai alkalmazási feltételeinek módosításáról szóló, 2004. március 22-i 723/2004/EK, Euratom tanácsi rendelettel (1) a korrekciós együtthatók eltörléséig bevezetett átmeneti rendszert, amennyiben ez a rendszer a nyugdíjra vonatkozó korrekciós együtthatók új kiszámítási módján alapul, amelyet immár nem azon ország fővárosának értékviszonyai alapján számolnak, amelyben a nyugdíjas igazoltan lakóhelyet létesített, hanem az ebben az országban mért átlagos megélhetési költségek alapján.
   Igényeik alátámasztására a felperesek először is arra hivatkoznak, hogy az említett rendelet hibás indokoláson alapul, amennyiben sem a Közösség megnövekedett integrációja, sem a személyek szabad mozgása és tartózkodása, sem pedig a nyugdíjasok tényleges lakóhelye ellenőrzésének nehézsége nem szolgálhat a szóban forgó átmeneti rendszer alapjául.
   A felperesek ezen kívül az egyenlő bánásmód, a jogbiztonság, a szerzett jogok visszamenőleges hatálya és bizalomvédelem elvének megsértésére hivatkoznak.
   
      (1)  HL L 124., 2004.4.27., 1. o.; magyar nyelvű különkiadás 1. fejezet, 2. kötet, 130. o.